**Jovan Štokovac Džoja** (Peroj, kod Pule, 2. mart 1922 — 14. jul 1992), učesnik Narodnooslobodilačke borbe, general-major JNA i narodni heroj Jugoslavije.

Biografija
----------

Rođen je 2. marta 1922. godine u Peroju kod Pule. Do 1941. godine bio je metalski radnik. Živeo je u Sremskoj Mitrovici i do rata se bavio metalskim zanatom. Kao metalac, došao je u dodir s naprednim radničkim pokretom, kome se pridružio vrlo rano. Strojobravarski zanat naučio je, 1936. godine, u Sremskoj Mitrovici. Neposredno pred rat 1941. godine, postao je član Komunističke partije Jugoslavije (KPJ).

### Narodnooslobodilačka borba

Narodnooslobodilačkom pokretu se pridružio 1941. godine. Bio je jedan od prvih fruškogorskih partizana. U toku rata bio je član Okružnog komiteta SKOJ-a za Srem, a zatim politički komesar čete u Bosanskom partizanskom odredu, pomoćnik političkog komesara bataljona u Sremskom partizanskom odredu Treće operativne zone Hrvatske, politički komesar Trećeg bataljona Prve vojvođanske brigade, pomoćnik političkog komesara i komesar Prve vojvođanske brigade.

Desetina kojom je rukovodio je u prvim partizanskim akcijama uspešno izvršila postavljeni zadatak i uništila ustašku patrolu od šest do sedam ljudi. Kao politički komesar bataljona, bio je zaslužan što je do tada najslabiji Treći bataljon Prve vojvođanske brigade postao najborbeniji, s najvećim brojem dobrih bombaša i puškomitraljezaca. Posebno se istakao u borbi s Nemcima i ustašama, koji su tenkovima i avionima nastojali da deblokiraju garnizon u Brčkom. Tada je uspeo da, zajedno sa svojim bataljonom, zadrži deset puta jačeg neprijatelja. Decembra 1943. godine, u napadu na Tuzlu, njegov bataljon, već poznat kao pouzdan, dobio je najteži zadatak. I pored velikih gubitaka, bataljon je izdržao borbu do kraja.

Kao politički komesar brigade, učestvovao je u gotovo svim njenim akcijama. U borbi na Zajednicama, u istočnoj Bosni, njegova brigada je uništila više od petsto gestapovaca, zaplenila osam topova i velike količine ratnog materijala. Godine 1944, u maršu s terena oko reke Bosne u Crnu Goru, u uslovima kada su borci umirali od gladi, Prva brigada je zadavala teške udarce neprijatelju. Posle prelaska puta Kalinovik-Foča i prilikom spuštanja na Sutjesku, njegova brigada je dobila zadatak da zaposedne Veternik i osigura pokret korpusa preko Sutjeske na Mrkaljklade. Tada je bio na najisturenijem položaj i vlastitim primerom podsticao borce na borbu. Položaj je, s poslednjim borcima, napustio tek posle izvršenog zadatka. Istakao se i u nizu drugih borbi među kojima su one na Makišu i Ćukarici, u Sremu kod Rume i Mitrovice i u Baranji.

### Posleratni period

Nakon oslobođenja, obavljao je dužnosti političkog komesara divizije, načelnika štaba korpusa i ostale dužnosti. Višu vojnu akademiju JNA završio je 1957. godine. Bio je i pokrajinski sekretar za narodnu odbranu SAP Vojvodine. Imao je čin general-potpukovnika JNA.

Umro je 14. jula 1992. godine.

Odlikovanja
-----------

Nosilac je Partizanske spomenice 1941. i više drugih jugoslovenskih odlikovanja. Ordenom narodnog heroja odlikovan je 5. jula 1952. godine.

Literatura
----------


|  |  |
| --- | --- |
|  | ***Portal NOB***  |

* „Narodni heroji Jugoslavije". Beograd: Mladost. 1975.

| * p
* r
* u
Flag of Socijalistička Federativna Republika Jugoslavija Narodni heroji iz Vojvodine  |
| --- |
| Narodni heroji Jugoslavije rođeni na teritoriji Vojvodine, kao i oni koji su politički ili vojno delovali na ovom području: |
| Banat | 
 Nedeljko Barnić  **•**  Jovan Veselinov  **•**  Boško Vrebalov  **•**  Žarko Zrenjanin  **•**  Isa Jovanović  **•**  Stevica Jovanović  **•**  Zaga Malivuk  **•**  Sonja Marinković  **•**  Toza Marković  **•**  Bora Mikin  **•**  Slavko Munćan  **•**  Ljubica Odadžić  **•**  Pavle Pap  **•**  Olga Petrov  **•**  Anđa Ranković  **•**  Mihalj Servo  **•**  Radovan Trnić  | Spomenik „Sloboda" na Iriškom vencu |
| Bačka | 
 Jovan Beljanski  **•**  Stevan Divnin  **•**  Petar Drapšin  **•**  Đuro Dulić  **•**  Dimitrije Lazarov Raša  **•**  Radivoj Ćirpanov  **•**  Pal Šoti  |
| Srem | 
 Slobodan Bajić  **•**  Milenko Verkić  **•**  Trivun Vitasović  **•**  Dušan Vukasović  **•**  Veljko Dugošević  **•**  Dušan Jerković  **•**  Milan Ješić  **•**  Milan Korica  **•**  Lazar Marković  **•**  Anka Matić  **•**  Petar Matić  **•**  Živan Milovanović  **•**  Vera Miščević  **•**  Kosta Nađ  **•**  Đorđe Nikšić  **•**  Vlada Obradović  **•**  Boško Palkovljević  **•**  Stanko Paunović  **•**  Marko Peričin  **•**  Stevan Petrović  **•**  Petar Relić  **•**  Lazar Savatić  **•**  Sava Sogić  **•**  Janko Čmelik  **•**  Jovan Štokovac  |